El Regne Unit ja no forma part de la Unió Europea i es converteix en el primer estat membre que abandona el bloc comunitari. La marxa dels britànics posa punt i final a una relació de 47 anys que no ha estat gens fàcil. Després de tres anys de negociació per gestionar la decisió dels britànics d'abandonar el projecte comunitari, la Unió Europea diu adéu a un dels socis amb més pes, però també a un del membres més incòmodes per les reticències a avançar cap a la federalització del projecte europeu. El divorci ja és oficial, però la ruptura definitiva haurà d'esperar que acabi el període de transició, fixat fins a l'1 de gener del 2021 amb possibilitat de pròrroga. De moment, la conseqüència més visible serà la institucional, amb els representants britànics ja fora de les institucions europees i la bandera britànica sense onejar al costat de les altres 27. Fins a finals d'any, la sortida del Regne Unit del bloc comunitari no tindrà un gran impacte per a ciutadans i empreses. Durant el període de transició, els britànics hauran de seguir complint les normes europees i els tractats internacionals signats per la Unió Europea.  També continuarà en el mercat comú i la unió duanera i seguirà sota jurisdicció de la justícia europea. Els ciutadans, tant europeus com britànics, podran desplaçar-se com fins ara. El que sí podrà fer el Regne Unit és negociar acords internacionals amb tercers països, però la seva entrada en vigor haurà d'esperar que acabi el període de transició o que Brussel·les ho autoritzi. Durant el pròxim any, Londres i Brussel·les negociaran la relació futura. Des de la Comissió Europea ja veuen difícil poder pactar un acord abans del 2021 i no veuen amb mals ulls una pròrroga de la transició. Un escenari que el govern britànic de Boris Johnson, amb por a quedar-se atrapat en el període transitori, descarta. El nucli dur d'aquestes negociacions, que liderarà el francès Michel Barnier, serà el nou pacte comercial, però també s'hauran de discutir qüestions com el moviment de persones, l'accés a aigües pesqueres o els programes d'intercanvi d'estudiants. La Unió Europea es reivindica davant el Brexit L'última setmana dels representants britànics a les institucions ha estat intensa, especialment pel ple que ha segellat l'acord i que, alhora, era l'últim per als britànics. Durant la sessió, alguns celebraven desfer-se de Brussel·les i "recuperar el control", mentre d'altres s'acomiadaven amb tristesa i, fins i tot, amb l'esperança de poder tornar-hi.  En l'últim dia del Regne Unit a la Unió Europea, però, els únics eurodiputats que s'han fet notar han estat els del partit del Brexit. A mode de representació, han sortit des del Parlament Europeu amb una bandera del Regne Unit per portar-la a un tren amb destinació a Londres. Per la banda europea no hi ha hagut cap escenificació especial. A escasses hores que es fes efectiu el Brexit, els presidents de la Comissió Europea, el Parlament i el Consell Europeu han escenificat l'etapa post-Brexit. En una roda de premsa, Ursula Von der Leyen, David Sassoli i Charles Michel han volgut mostrar unitat i reivindicar el projecte europeu davant la "ferida oberta" que suposa la primera marxa d'un estat membre del club comunitari. El referèndum, una promesa de Cameron per ser reelegit Després de 13 anys amb governs laboristes, els conservadors, amb David Cameron al capdavant, van guanyar les eleccions el 2010. Tres anys després, va assegurar que era "hora que els britànics donessin la seva opinió" sobre la relació amb Brussel·les. La relació de Londres amb Brussel·les mai no va ser ideal. Malgrat ser un dels socis amb més pes, el Regne Unit també ha estat històricament un dels més crítics. Favorable a l'ampliació a més estats per ampliar el mercat comú, els britànics sempre han estat reticents a avançar en la integració europea.  Buscant la reelecció el 2015, Cameron va prometre en campanya electoral organitzar un referèndum sobre la permanència a la Unió Europea. Amb la victòria dels conservadors, el referèndum va arribar el 23 de juny del 2016. La victòria del 'sí' amb el 51,8% dels vots a abandonar el club comunitari va obrir una negociació entre Londres i Brussel·les per establir els termes de la separació. De les converses va resultar l'acord negociat per l'aleshores primera ministra, Theresa May, que va fracassar tres cops en l'intent que el parlament britànic acceptés el text.  Amb la renúncia de May i el nomenament de Boris Johnson, el primer ministre va renegociar l'acord, que finalment va aconseguir aprovar gràcies a unes eleccions que li havien donat majoria parlamentària.  El Brexit deixa un Regne Unit dividit El Brexit ha estat un cop dur per a la Unió Europea, però també deixa un Regne Unit dividit. Escòcia, favorable a continuar en el club comunitari, demana ara un segon referèndum d'independència que Londres li nega. A Irlanda del Nord, on també van votar contra el Brexit i totes les parts han rebutjat l'acord de Johnson, la situació és tensa i incerta.  Ja fora de la Unió Europea, ara s'obre una nova etapa en què Brussel·les i Londres han de tornar a negociar -ja no com a socis- en unes converses que marcaran tant el futur del Regne Unit com de la Unió Europea.

Summary: El Regne Unit surt de la Unió Europea després de 47 anys


Hakim Boularbah serà l'advocat belga defensor del jutge Pablo Llarena, segons fonts de l’equip jurídic que ha presentat la demanda consultades per l'ACN. Aquest soci del bufet Liederkerke Wolters Waelbroeck Kirpatrick, que el Ministeri de Justícia espanyol ha contractat per representar tant l'Estat com el magistrat del Suprem, està especialitzat en "litigis civils i comercial i arbitratge en l'àmbit nacional, europeu i internacional", segons explica el seu perfil professional. A banda de la seva activitat com a advocat, Boularbah també és professor de dret processal civil a la Universitat de Lieja, a Bèlgica. Segons l'equip jurídic de Carles Puigdemont i els quatre exconsellers, l'acusació en aquesta demanda civil contra Llarena, Boularbah encara no s'ha posat en contacte amb ells, però asseguren que es coneixen. El Ministeri de justicia ha contractat els seus serveis i del seu bufet per valor de 545.000 euros i a partir d'ara serà qui estarà en contacte amb l'Advocacia de l'Estat per dirigir l'estratègia processal a Bèlgica, ja que l'advocacia no es podia personar directament en tractar-se d'un tribunal estranger ordinari. El pròxim 4 de setembre està fixada una vista preliminar on les parts exposaran les al·legacions.


La Policia Local de la Bisbal d'Empordà ha incorporat una pistola elèctrica Tàser al seu equipament. Els agents rebran formació prèvia de com utilitzar aquesta arma i es farà servir en situacions concretes, establertes per un protocol. Es tracta de cassos d'agressivitat o quan els membres del cos o la ciutadania estiguin en risc. Conjuntament amb la pistola elèctrica, els agents també comptaran amb una càmera de vídeo incorporada a l'uniforme. Amb aquest nou equipament es podrà enregistrar totes les situacions en què la policia utilitzi la pistola i posteriorment visualitzar-les i analitzar-les. Des d'aquest mes d'agost els nous equipaments ja estan disponibles al cos.

Summary: La Policia Local de la Bisbal incorpora una pistola elèctrica i una càmera de vídeo a l'uniforme


Un grup de persones ha despenjat aquest vespre la bandera espanyola de la façana de l'Ajuntament de Lleida de l'avinguda de Blondel. L'acció s'ha dut a terme en el marc de la concentració en què unes 200 persones a la plaça Paeria han expressat el seu rebuig a la inhabilitació del president de la Generalitat, Quim Torra, acordada per la Junta Electoral Central (JEC) hores abans. Posteriorment, la protesta s'ha desplaçat fins a l'avinguda de Blondel, via que els manifestants han tallat durant prop d'una hora. Els assistents han llegit un manifest on han reclamat al Govern i al Parlament que desobeeixin la decisió de la JEC. La concentració ha comptat també amb la presència de l'alcalde de Lleida, Miquel Pueyo, entre altres membres d'ERC i de JxCat Lleida del govern municipal. Durant la protesta, els concentrats han proferit consignes d'"independència" i d'altres com ara com ara "fora, la bandera espanyola", "Torra, el nostre president", "llibertat presos polítics". Alguns dels assistents també ha deixat anar crits criticant l'acord d'ERC amb el PSOE per facilitar la investidura de Pedro Sánchez. Els manifestants també han penjat una gran estelada a la façana de la plaça Paeria, on s'ha iniciat la protesta, la qual s'ha acabat desplaçant a l'avinguda de Blondel, a l'altre costat de la Paeria. Finalment, un grup de persones ha accedit a l'Ajuntament de Lleida i ha despenjat la bandera espanyola de la façana de Blondel, davant els crits d'eufòria dels presents. L'alcalde Miquel Pueyo i els regidors Toni Postius, Jordina Freixanet, Joan Ramon Castro i Ignasi Amor han seguit la protesta des de davant de la Paeria, just davant dels concentrats. L'acte ha finalitzat amb el cant dels Segadors.    Pueyo considera "inacceptable" la decisió de la JEC d'inhabilitar Torra i impedir a Junqueras ser eurodiputat L'alcalde de Lleida, Miquel Pueyo, ha qualificat d'"inacceptable" la decisió de la Junta Electoral Central d'inhabilitar Quim Torra i d'impedir a Oriol Junqueras ser eurodiputat i ha parlat de "guerra judicial" cosa que, segons Pueyo, "consisteix en utilitzar els recursos judicials per intentar anihilar l'adversari polític". "Tant el president de la Generalitat com un eurodiputat són elegits pels ciutadans i no poden ser desposseïts per un òrgan administratiu com és la JEC", ha sentenciat. Així mateix, l'alcalde ha anunciat que en els pròxims dies el govern de l'Ajuntament de Lleida té previst fer una declaració de rebuig a la decisió de la JEC.

Summary: Despengen la bandera espanyola de la façana de la Paeria durant una concentració que ha aplegat unes 200 persones


La imatge de les platges del litoral barceloní atapeïdes de gent celebrant la revetlla de Sant Joan no es repetirà aquest any. L'accés a les platges ha quedat tancat des de les vuit del vespre i fins demà a les deu del matí, en compliment de la decisió presa per l'Ajuntament ara fa dues setmanes amb un criteri de "prudència" davant del risc d'un contagi massiu de la covid-19. A tres quarts de vuit, agents de la Guàrdia Urbana han començat a desallotjar la zona, mentre els avisos per megafonia i 'informadors ambientals' recordaven el tancament imminent de l'espai. Un cop buides, les tanques i la presència policial han dissuadit aquells que volien accedir-hi. La Guàrdia Urbana controlarà durant la nit que ningú se salti el tancament.  El tancament s'ha fet sense incidents, i de fet molts dels que ocupaven les platges ja havien anat abandonat la zona quan els efectius policials han començat a pentinar-la a peu de sorra. A la platja de Nova Icària els banyistes i els altres usuaris de l'espai han anat abandonat la zona esglaonadament a partir dels avisos per megafonia, les indicacions dels informadors ambientals (una trentena distribuïts al llarg del litoral barceloní) i, finalment, la presència de la policia. "Els recordem que les platges estan tancades, per la seguretat de tothom, per Sant Joan, queda't al barri", repetia la megafonia.  L'operatiu s'ha estès també al passeig marítim que voreja les platges amb tanques als accessos laterals, per bé que no s'ha perimetrat tot l'accés. Un cop precintats aquests punts, diverses parelles d'agents de la Guàrdia Urbana s'han ocupat de vigilar el perímetre per evitar, en cas necessari, que algú hi volgués entrar.  Segons han informat agents a l'ACN, al llarg de la nit es mantindran aquests punts de control fixos i també hi haurà patrulles itinerants que aniran vigilant que ningú accedeixi a les platges. El tinent d'alcaldia de Seguretat, Albert Batlle, va exposar en roda de premsa que el tancament de les platges era una qüestió de "prudència mínima" ja que són un espai "llaminer" i "tradicional" per Sant Joan. "Aquest any no tocava", va afirmar. La decisió, anunciada el 10 de juny, s'ha mantingut fins avui malgrat el final de la llarga desescalada i l'entrada a la 'nova normalitat' a tot el territori. De fet, la iniciativa ha estat secundada pels vuit ajuntaments del litoral metropolità de Barcelona, i han tancat totes les platges d'aquesta àrea.  Sant Joan sense grans fogueres al carrer Les tradicionals fogueres de la nit de Sant Joan a les places i cruïlles d'alguns carrers de la ciutat tampoc s'han autoritzat enguany. Sí que es permeten, però, els foguerons de petit format, "sempre que estiguin degudament encerclats i amb aforament reduït i controlat", segons va remarcar Batlle dies enrere. En concret, la superfície màxima ha de ser d’1 m2 i han d'estar dins d'un braser, una graella o una superfície i situats en un espai on no hi hagi arbres, cablejat elèctric, vehicles o altres elements que es puguin veure afectats per les flames.  Bombers de Barcelona farà les inspeccions a l'entorn dels foguerons per assegurar que no hi conflueixen circumstàncies de risc i d'altra banda també en tasques d'inspecció, control i autorització dels locals de venda de petards i de les casetes de pirotècnica (aquest any s'han autoritzat 117 punts de venda).  Mobilitat Quant a la mobilitat durant la Nit de Sant Joan, aquest any hi ha un dispositiu a tota la ciutat mantenint especial atenció als espais on es puguin produir aglomeracions de persones i es podran fer també restriccions de mobilitat. Tot i que es pensa en parcs o altres espais que puguin generar aglomeracions la restricció de la circulació serà sobretot al front litoral. L'Ajuntament ha insistit a demanar a la ciutadania que eviti els desplaçaments i prioritzi la festa "al peu de carrer, balcó o terrassa dels domicilis". A més, ha advertit que hi haurà un "important desplegament" de controls a la ciutat vinculats a la mobilitat i el consum d'alcohol.

Summary: Les platges de Barcelona, tancades en una nit de Sant Joan atípica


Telefónica i l'Associació de Parcs Científics i Tecnològics d'Espanya han signat un acord que desplegarà una infraestructura independent de 'blockchain' que donarà servei a les empreses que s'allotgen en els parcs científics i tecnològics de l'entitat. L'acord contempla el desenvolupament d'un projecte pilot de tres mesos durant els quals els parcs podran compartir la infraestructura 'blockchain' basada en la tecnologia Hyperledger Fabric, que facilitarà crear canals d'intercanvi d'informació privats i segurs entre les diferents empreses i desplegar les seves pròpies aplicacions descentralitzades.  Els parcs que gaudiran d'aquest acord són el Parc Científic i Tecnològic de la Universitat de Girona, l'Agroalimentari de Lleida i set més ubicats a Barcelona: Barcelona Activa, Esadecreapolis-Parc de la Innovació Empresarial, La Salle Technova Barcelona, Parc Científic de Barcelona, Parc de Recerca UAB, Parc UPC – Universitat Politècnica de Catalunya – BarcelonaTech i el Parc Tecnològic TecnoCampus de Mataró.  En concret, Telefónica utilitzarà el servei de Cloud Garden, que permet a les companyies utilitzar solucions de 'blockchain', 'big data' o intel·ligència artificial a través d'una plataforma al núvol i segons les seves necessitats. Els parcs també tindran al seu abast la tecnologia TrustOS, un 'software' que permet connectar de manera senzilla, les aplicacions i processos de negoci amb plataformes, xarxes i ecosistemes 'blockchain'.

Summary: Telefónica dota nou parcs científics i tecnològics catalans d'una xarxa privada i independent de 'blockchain'


Més de mig miler de persones s'han concentrat aquest dilluns al vespre davant l'Ajuntament de Sabadell per rebutjar la inhabilitació de Quim Torra com a president de la Generalitat. Convocats per les principals entitats sobiranistes de la ciutat, els assistents han exigit al Govern que desobeeixi la sentència del TSJC ratificada pel Tribunal Suprem i han advertit que, si l'executiu l'acata, hi haurà una abstenció massiva durant les properes eleccions. "Si no es produeix un canvi en direcció a allò que demana el poble, no ens deixen una altra opció que plantejar-nos l'abstenció", han clamat des de les entitats convocants. Aquest posicionament, però, no l'han compartit alguns dels manifestants, fet que ha provocat puntuals moments de tensió.

Summary: Més de 500 persones es concentren a Sabadell contra la inhabilitació de Torra i exigeixen desobeir la sentència


El líder d'En Comú Podem, Xavier Domènech, ha assegurat aquest divendres que la moció a Mariano Rajoy tirarà endavant "passi el que passi" i no ha descartat que el candidat alternatiu podria ser algú que no fos diputat o Pedro Sánchez. "No hem plantejat el nom del candidat, el nom ha de sorgir d'un acord conjunt, pot ser que no sigui diputat", ha assenyalat aquest divendres Domènech en declaracions a Rac1. El líder d'En Comú Podem ha dit que dubta que ara mateix Pedro Sánchez es pugui plantejar ser el candidat sense ser secretari general del PSOE "però podria ser qualsevol persona que emergís d'una majoria", ha apuntat. Sobre Pedro Sánchez, Domènech ha argumentat que al principi "va estar disposat a fer soci prioritari a Ciutadans" però que ara "ha canviat i adopta un discurs molt més a l'esquerra". "Desconec quin és el bo i si pot evolucionar més, es resoldrà quan se sàpiga si finalment és secretari general o no del PSOE i el que proposa en cas que ho sigui", ha assenyalat. El líder d'En Comú Podem considera que la situació del govern espanyol "és d'emergència" i, en aquest sentit, ha denunciat que "s'està actuant des de càrrecs públics per tapar casos de corrupció utilitzant recursos públics". El líder d'En Comú Podem ha assegurat que la reacció "tan ràpida" del PSOE i Ciutadans. "Vam presentar una proposta per una situació que considerem insostenible, amb la voluntat de no acceptar com a normal el que no és normal", ha dit. Domènech assegura que hi ha "ombres de dubtes raonables" sobre l'actuació de la Fiscalia General de l'Estat, del Fiscal General Anticorrupció i sobre el ministre de Justícia. "Veiem una actuació de la justícia que no té una correspondència amb una actuació política", ha afirmat Domènech, que ha reiterat que el govern espanyol "forma part del problema, en cap cas forma part de la solució". Domènech ha insistit que la reacció dels altres partits va ser "una negació nerviosa" i ha reclamat que "el que cal és fer oposició", que es construeix, ha dit, "presentant alternatives com són la moció de censura". "És una reflexió que s'ha d'anar imposant, des dels diputats del PSC que ja van votar-hi en contra", ha sentenciat.

Summary: Domènech no descarta que el candidat a la moció de censura no sigui diputat o Pedro Sánchez


En cas contrari, auguren "més mobilitzacions i més inestabilitat" amb efectes negatius per a l'economia espanyola i europea ACN Barcelona.-Les cambres catalanes han reclamat a la UE en una carta una "intervenció urgent" en forma de mediació en el conflicte català ja que el "el fet que cap govern espanyol, ni els líders polítics amb opcions de governar, estigui disposat a dialogar amb el President legítim de Catalunya per trobar una solució, situa el conflicte en un punt de no retorn" que, avisa, "implicarà més mobilitzacions i més inestabilitat que afectarà directament l’economia espanyola i de retruc europea". Les cambres han enviat la missiva al president de la Comissió Europea, del Consell Europeu i del Parlament Europeu, a més d'institucions, organismes i representants europeus, a qui recorden que el conflicte "fa 15 anys que dura" i afecta "greument" les empreses catalanes i el "benestar de la seva població".  Així mateix, assenyalen que "Catalunya és el motor econòmic de l'Estat amb el 25% de les exportacions, el 19% del PIB i primera regió turística però segueix clarament maltractada per l’estat Espanyol amb unes inversions molt inferiors al que correspon i incompliments repetits dels compromisos adquirits". Les cambres també reiteren la demanda d'una reunió amb el govern espanyol i que fixi una data de manera "urgent", en la línia del comunicat conjunt entre el Govern i els alcaldes de Girona, Lleida i Tarragona. D'altra banda, les cambres han expressat el seu rebuig a "tots els actes vandàlics" i a la "violència policial desproporcionada" d'aquesta setmana i han mostrat el seu respecte a les mobilitzacions de la societat catalana contra una sentència "clarament injusta".

Summary: Les cambres catalanes demanen una "intervenció urgent" de la UE en el conflicte català


Woody Allen tornarà a filmar una pel·lícula a l'Estat espanyol i la tornarà a produir Mediapro, segons ha confirmat a l'ACN aquesta productora. Un dels màxims responsables de la firma, Jaume Roures, ja havia explicat que es barallava aquesta possibilitat, que ara es constata de manera oficial. Així, el realitzador de Nova York tornarà a col·laborar amb Roures en el que serà el segon film produït per Mediapro després de 'Vicky, Cristina, Barcelona', localitzada a la capital catalana i amb Penélope Cruz, Scarlett Johanson i Javier Bardem com a protagonistes. Des de l'empresa no s'informa, encara, de quina serà la localització del nou film del director de 'Manhattan'. Woody Allen tornarà, així, a la realització després que la productora del seu últim film, Amazon, no hagi volgut estrenar 'A Rainy Day in New York' per les acusacions d'abús sexual que li ha fet la seva filla, Dylan Farrow.

Summary: Woody Allen tornarà a filmar a l'Estat de la mà de Mediapro


Un vídeo que circula a través de les xarxes socials mostra el número 2 de la llista de Vox a Mataró, José Casado, gravant-se amb el mòbil mentre condueix, amenaçant un ciclista i pressumint d’anar a retirar creus grogues independentistes. Al vídeo, Casado afirma anar “endolladissim” i assegura que és a punt de “menjar-se a un puto ciclista”, al que acaba insultant: “Fill de puta!” exclama al passar pel seu costat. “Anem a treure creus!”, acaba exclamant entre rialles. El vídeo-missatge va adreçat a un tal “Santi”, a qui es dirigeix al principi de la gravació. Tot i que Casado intenta ocultar el seu rostre amb imatges sobreposades, en un moment del vídeo se’l pot identificar perfectament. Les imatges, que no estan datades, es podrien haver gravat fa un any, quan entitats sobiranistes van posar de moda la plantada de creus a les platges de la comarca. Casado era en aquell moment l’impulsor del grup ‘Segadors del Maresme’ dedicat a retirar simbologia independentista de la via pública. Ara fa tàndem amb l’ex líder de PxC, Mònica Lora, a les eleccions municipals sota les sigles de Vox. Es dona la circusmtància, que justament aquest dijous, sis alcaldes d’ERC al Maresme han presentat una denúncia per coaccions i amenaces contra els mateixos ‘Segadors del Maresme’, així com contra un veí de Mataró afí a moviments unionistes, Santi Pulido.

Summary: El número 2 de Vox a Mataró es grava conduint, amenaça un ciclista i treu pit per retirar creus grogues independentistes


Naturgy subministrarà electricitat i gas de forma gratuïta a tots els hotels i residències que cedeixin les seves instal·lacions a la sanitat pública per ampliar l'oferta de llits disponibles per fer front a l'increment de contagis per coronavirus. A través d'un comunicat, el president de la companyia, Francisco Reynés, ha explicat que "totes les empreses han d'assumir responsabilitats" i han de posar a disposició de la societat el seu "esforç i capacitat operativa". En aquest sentit, Naturgy ja ha arribat a un acord amb el grup turístic Hotusa perquè rebi electricitat i gas de forma gratuïta a l'hotel Plaza Castilla de Madrid. Aquesta proposta se suma a altres mesures que l'empresa ha posat en marxa aquesta setmana per pal·liar els efectes de la crisi del coronavirus. Una d'elles és l'ajornament del cobrament de les factures a pimes, petits comerços i autònoms, els quals podran realitzar els pagaments a partir de la segona meitat de l'any. A banda, Naturgy assenyala que està en contacte permanent amb el govern espanyol per dur a terme plans de contingència específics en les instal·lacions crítiques i garantir el subministrament energètic a llars, centres sanitaris i establiments que cobreixen les necessitats bàsiques de la ciutadania.

Summary: Naturgy subministrarà electricitat i gas de forma gratuïta a hotels i residències que col·laborin amb la sanitat pública


El PIB de tot l’Estat ha augmentat un 3,2% en termes anuals, dues dècimes menys que al segon trimestre ACN Madrid.-El producte interior brut (PIB) espanyol ha registrat una variació del 0,7% en el període entre juliol i setembre de 2016, en relació amb el trimestre precedent, segons l’estimació de l’avanç de la Comptabilitat Nacional, que ha publicat aquest divendres l’Institut Nacional d’Estadística espanyol (INE). Aquesta taxa és una dècima inferior a la registrada el trimestre anterior, quan el creixement de l’economia espanyola es va situar en un 0,8%. D’altra banda, la taxa anual del PIB ha estat del 3,2% en el tercer trimestre. Aquesta taxa és dues dècimes inferior a la registrada el segon trimestre, quan el PIB va augmentar un 3,4%.

Summary: L’economia espanyola creix un 0,7% entre juliol i setembre, una dècima menys que al trimestre precedent


El proper mes de juny farà setze anys que l'aparcament Jaume I va començar a caminar. Un equipament que mai s'ha arribat a obrir i que Begoña Floria, regidora del consistori tarragoní i presidenta d'Aparcaments Municipals de Tarragona, ha qualificat com "l'herència més desgraciada que tenim a la ciutat". I és que el pàrquing costa un milió d'euros a l'any i ha comportat un endeutament de 30 MEUR a les arques municipals. Ara, l'equip de govern vol resoldre la situació d'una vegada per totes i liderar la presa de decisions sobre "quin ha de ser el futur d'aquesta gran ferida". Per això, tal com ha assenyalat Floria, es busca el consens amb la resta de formacions que tenen representació a l'Ajuntament.

Summary: L'Ajuntament de Tarragona busca consens polític per trobar una utilitat a l'espai del pàrquing Jaume I


Cau el sol al Pla d'en Sala i abans que la festa del Canet Rock s'endinsi en la nit amb els concerts més potents del cartell, el festival s'atura en sec després d'un enèrgic Xavi Sarrià (es d'Obrint Pas) per recordar la complexa situació política a Catalunya. Les pantalles de l'escenari han projectat les imatges de presos i exiliats mentre la Companyia Elèctrica Dharma encetava la seva actuació amb la versió musicada de 'Resistir és vèncer', el poema que el president d'Òmnium Cultural, Jordi Cuixart, ha escrit des de la presó. "Quan tothom dorm, el meu cor canta: Resistir és vèncer, com estimar, voldrà dir sempre compartir", recita Cuixart des de la seva cel·la i canta com una sola veu el Canet Rock. Canet s'ha convertit en un clam en defensa de les llibertats individuals i nacionals de la ma de la Companyia Elèctrica Dharma. Al costat de la veu i el saxo de Joan Fortuny han aparegut també sobre l'escenari dues germanes de Jordi Cuixart, Esther i Neus, i un dels nebots del president d'Òmnium, Pol. Plegats han interpretat el 'Resistir és vèncer' de Cuixart i que la Dharma ha versionat per incorporar al seu darrer disc 'Flamarades' . Si al disc és la veu de Txell Bonet, parella de Cuixart, la que recita el poema, al Pla d'en Sala ha estat Neus, uns de les germanes, l'encarregada de recitar-lo sobre la música de la Dharma. Aquest ha estat el moment de màxima reivindicació política, amb crits del públic de "llibertat presos polítics", "independència" o "els carrers seran sempre nostres", un crit que l'independentisme va popularitzar la tardor de 2017 en plena efervescència prèvia al referèndum de l'1-O. Just abans del concert de la Dharma, l'ex líder d'Obrint Pas, Xavi Sarrià, també ha recordat la figura de Cuixart: "Ho tornarem a fer", ha exclamat des de l'escenari, recordant les paraules del president d'Òmnium Cultural a la darrera sessió del judici de l'1-O. Sarrià també ha fet despertar el primer crit massiu d'"independència" al Pla d'en Sala. "Estem orgullosos del que hem construït. Visca l'1 d'octubre", ha sentenciat el cantant valencià en un al·legat a la llibertat d'expressió i al dret a l'autodeterminació dels Països Catalans. El concert d'El Cor de la Terra, de fet, ha estat el primer en què les estelades han voleiat al vent amb més força.

Summary: Elèctrica Dharma fa trontollar el Canet Rock amb el 'Resistir és vèncer' de Jordi Cuixart


Un enfrontament entre independentistes i unionistes a la platja de Canet de Mar (Maresme) ha acabat amb una trentena de persones identificades per la policia i cinc ferits lleus. Segons han confirmat fonts policials a l’ACN, la disputa ha començat a primera hora de la tarda d’aquest dilluns quan un grup de persones amb la cara tapada ha irromput a la platja per endur-se desenes de creus grogues que aquest matí havia instal•lat el Comitè de Defensa del Referèndum (CDR). Les creus formaven part d’un muntatge per defensar la “llibertat” i denunciar la “mort de la democràcia”. L’entrada a la platja del grup de gent que ha retirat les creus ha provocat un enfrontament amb les persones que les havia instal•lat, amb agressions entre els dos bàndols, segons han relatat les fonts consultades. La situació ha provocat la intervenció de la Policia Local i dels Mossos d’Esquadra.  Un dels ferits és el regidor de la CUP a Canet Marc Jiménez. En declaracions a Tv3, ha assegurat que les persones que s’enduien les creus l’han tirat a terra i un home li ha posat una creu al coll per a què no es pogués moure. Al mateix temps, ha relatat que, mentre estava immòbil, altres persones li clavaven cops i puntades de peu. Jiménez ha assegurat que, entre els que han irromput a la platja per endur-se el muntatge, hi havia militants de Ciutadans. El CDR de Canet de Mar ha denunciat els fets a través de les xarxes socials i aquest vespre ha convocat davant l’ajuntament una concentració de rebuig “a les agressions feixistes”. Mentrestant, l’Ajuntament de Canet (ERC-PSC-Canetencs Independents-Som Canet), ha rebutjat els fets a través del compte de Twitter: “Condemnem la intrusió i la violència que han patit avui les persones que pacíficament recordaven els qui estan privats de llibertat per les seves idees de país”. Al seu torn, el president de la Generalitat destituït per l’aplicació de l’article 155 de la Constitució, Carles Puigdemont, també ha condemnat els fets des de Berlín. “La meva total condemna a aquestes agressions del feixisme unionista, que continuen impunes”, ha dit al Twitter, tot demanant no fer “cap concessió a les seves provocacions”. Puigdemont ha completat la seva piulada assegurant que “si l’actitud cívica i no-violenta els exaspera, senyal que anem bé”.

Summary: Un enfrontament entre independentistes i unionistes a Canet de Mar acaba amb una trentena d’identificats i cinc ferits


Els Mossos d'Esquadra han detingut un home de 46 anys i veí de Bossòst com a presumpte autor d'un delicte contra la salut pública. L'arrestat, amb antecedents, ha passat aquest dimecres davant el jutjat d'instrucció en funcions de guàrdia de Vielha, el qual ha decretat el seu ingrés a presó. La policia catalana investigava la seva activitat des de finals de l'any passat, quan van tenir coneixement de l'existència d'un traficant per la zona de Baix Aran que subministrava substàncies estupefaents a consumidors de la comarca i de França. A més, els agents van comprovar que duia a terme viatges de forma periòdica i que tot apuntava que aquests servien per proveir-se de les drogues que després distribuïa.  Els efectius policials van escorcollar el seu vehicle aquest dimarts quan tornava a la Val d'Aran i hi van trobar 18 grams d'heroïna en cinc embolcalls diferents amagats en un compartiment situat a la zona del portaequipatges. Després de ser detingut, es va realitzar una entrada i perquisició al seu domicili, on es va localitzar una bossa amb 90 grams de cocaïna, tres de marihuana, dues balances de precisió i estris i utensilis propis d'aquesta activitat il·lícita.

Summary: Un veí de Bossòst de 46 anys ingressa a presó per distribuir droga a la Val d'Aran


La multinacional xinesa Huawei ha obert aquest dissabte una de les seves botigues més grans del món al número 9 de plaça Catalunya de Barcelona, just al costat de la que té Apple a Passeig de Gràcia. L’obertura d’aquesta ‘Flagship’, terme importat del vocabulari mariner que vol dir la més important de tota la flota, s’ha fet tot i la cancel•lació del Mobile World Congress i ha provocat molta expectació perquè als 1.000 primers visitants els han regalat dispositiu de la companyia. La directora de retail de Huawei consumer Espanya, Marianna Cherubini, ha detallat que aquesta és “la segona botiga més gran" a Europa i ha destacat que “és la demostració que Huawei segueix apostant per Espanya”.

Summary: Huawei "segueix apostant" per Barcelona malgrat la cancel·lació del MWC i hi obre la segona botiga més gran d'Europa


El papa Francesc ha nomenat bisbe de la diòcesi de Fukuoka, al sud-oest del Japó, al bisbe claretià català Josep Maria Abella, que ha servit la diòcesi d’Osaka com a bisbe auxiliar des de juny de 2018 i ara inicia una nova etapa. El claretià té previst traslladar-s’hi tan aviat com sigui possible, tenint en compte les restriccions de mobilitat pel coronavirus. “La vida no deixa de donar-nos ensurts. Jo n’acabo d’experimentar un altre fa uns dies. El dimarts sant em va telefonar el Nunci dient que el papa Francesc m’enviava a Fukuoka com a bisbe d’aquella diòcesi”, explica Abella. Segons ha informat l'orde dels claretians a Catalunya, el pare Abella va néixer a Lleida el 1949. Va ingressar als missioners claretians i es va formar a Catalunya, des d’on va ser destinat al Japó el 1969. Va ser el màxim responsable mundial dels Missioners Claretians durant 12 anys, del 2003 al 2015. Després de diverses responsabilitats en el Govern General dels Missioners Claretians, el 2015 va tornar al Japó on era rector de la Catedral d’Osaka. L’anterior bisbe de Fukuoka va renunciar ara fa un any. “Confio en la col·laboració dels sacerdots, religiosos i laics de la diòcesi de Fukuoka. Tots plegats mirarem de respondre a la crida del papa Francesc que demana una església en sortida, ben arrelada en l’Evangeli”, apunta Abella en una carta adreçada a amics, familiars i germans de congregació. Amb 70 anys, reconeix que se sent “feble davant d'aquest nou desafiament”. Però assumeix el repte conscient que compta amb la complicitat de tota l’Església de Fukuoka. La diòcesi de Fukuoka és a la illa de Kyushu i comprèn tres províncies civils: Fukuoka, Kumamoto i Saga. Té algunes ciutats grans i zones rurals. La població total és de 7.753.229 habitants, dels quals són catòlics 30.222 (el 0,39%). Té una extensió territorial de 14.837 quilòmetres quadrats. Té 55 parròquies i 9 estacions missionals. Hi ha 29 sacerdots diocesans i 37 sacerdots religiosos. Hi ha 5 religiosos germans i 281 religioses. Actualment té tres seminaristes. A la diòcesi hi ha algunes escoles catòliques, hospitals i d’altres obres apostòliques. Hi ha un centre de diàleg interreligiós dirigit pels missioners xaverians. Dos anys atenent la pastoral social a Osaka El missioner claretià valora aquesta darrera etapa de dedicació a parròquies, moviments i iniciatives missioneres d’Osaka com una “experiència enriquidora”. Un camí que ha fet al costat de l’arquebisbe Thomas Aquino Manyo Maeda i de Paul Toshihiro Sakai, també bisbe auxiliar que havia estat secretari general de la Prelatura de l’Opus Dei. Josep Maria Abella s’ha dedicat a acompanyar el centre de pastoral social de la diòcesi: “He pogut tocar d’alguna manera el sofriment de persones que són marginades dins la nostra societat, entre elles els immigrants amb problemes per legalitzar la seva situació o les persones que han demanat l’estatut de refugiats i que no troben resposta de part de les autoritats japoneses”, explica. Josep Maria Abella i Batlle El pare Josep Maria Abella i Batlle va néixer el 3 de novembre de 1949 a Lleida. Després de completar els estudis de Filosofia i Teologia a la Facultat de Teologia de la Companyia de Jesús a Sant Cugat del Vallès, va ser destinat al Japó. Va fer la primera professió com a missioner claretià el 22 d’agost de 1966 i la professió perpètua el 8 de desembre de 1972. Va ser ordenat sacerdot el 12 de juliol de 1975. Després de la seva ordenació sacerdotal va ocupar-se dels següents serveis pastorals: coadjutor de la Parròquia de Midorigaoka a la diòcesi de Nagoya (1975-1977); conseller de la Delegació (1976-1981); treball en l'àmbit de formació i pastoral juvenil  a Tokyo (1977-1981); coordinador de la animació missionera de l’arquebisbat d’Osaka (1981-1988). Entre 1981 i 1992 va ser Superior Major de la Delegació dels Missioners Claretians per a l’Est d’Àsia. El 1991 va rebre el primer encàrrec en el Govern General de la Congregació i va ser elegit Prefecte d’Apostolat. També va ser assessor del moviment de Seglars Claretians. El 2003 el XXIII Capítol General dels Missioner Claretians el va escollir Superior General de la Congregació de Missioners Fills de l’Immaculat Cor de Maria. El 2009 va ser renovat per un segon sexenni. Durant aquest període a Roma va ser membre durant dos mandats del Consell Executiu de la Unió de Superiors Generals (USG), que agrupa les congregacions religioses masculines de tot el món. Va ser escollit per representar els religiosos en tres Sínodes de Bisbes celebrats a Roma: sobre l’Eucaristia (2005), sobre la Paraula de Déu (2008), i sobre de la Nova Evangelització (2012). Va finalitzar el seu mandat el 2015 i va ser substituït per l’actual Superior Generals dels Missioners Claretians, el pare Mathew Vattamattam. Després d’aquesta etapa va tornar al Japó per residir a la Parròquia de Imaichi, a l’arquebisbat d’Osaka (2015-2016). El 2016 va entrar a formar part de l’equip pastoral de la zona Shirokita Foraria i des de 2017 ha sigut rector de la Catedral de l’arquebisbat d’Osaka i coordinador de la pastoral social de la mateixa arxidiòcesi.

Summary: Nomenat bisbe de Fukuoka (Japó) el claretià català Josep Maria Abella


El Tribunal Suprem ha confirmat la condemna d'un any i mig de presó imposada per l'Audiència de Barcelona a un advocat, Gerard García Campoy, per estafar més de 10.200 euros a una clienta a la qual, aprofitant la seva situació d'angoixa perquè el seu company sentimental estava a la presó, li va demanar els diners per obtenir la llibertat sota fiança d'aquest. No obstant això, no havia demanat al jutjat ni a l'Audiència la llibertat d'aquesta persona, que va quedar lliure sense fiança posteriorment en estimar l'Audiència un recurs d'apel·lació que havia plantejat l'advocat d'ofici abans que l'acusat es fes càrrec de la defensa. L'advocat no va tornar a la dona els diners (10.270 euros) que li havia entregat, tot i que així l'hi va assegurar després de comunicar-li que renunciava a la defensa de la seva parella abans que l'Audiència decidís finalment deixar-lo en llibertat sense fiança. La condemna a l'advocat inclou que, en concepte de responsabilitat civil, indemnitzi la dona en 11.670 euros corresponents a la suma lliurada per aquesta mitjançant engany, la qual s'incrementarà amb l'interès legal previst.   Segons el relat de fets de la sentència ara ratificada, el 17 de febrer de 2009 l'advocat va demanar a la dona 14.170 euros perquè la seva parella obtingués la llibertat sota fiança, i "això malgrat que el senyor García Campoy, com a lletrat defensor de l'imputat, mai havia sol·licitat la llibertat provisional amb o sense fiança i el jutjat d'instrucció no havia condicionat la llibertat a que es fes efectiva cap suma en qualitat de fiança per garantir-la, trobant-se pendent de resolució el recurs d'apel·lació que l'advocat d'ofici inicial havia formulat contra la interlocutòria de presó provisional". La víctima de l'estafa, "sota la falsa creença que s'havia fixat per l'òrgan judicial --un jutjat de Cornellà de Llobregat-- una fiança perquè el seu company pogués eludir la presó donats els termes de la sol·licitud que li va fer l'acusat, en no disposar de recursos econòmics propis per atendre la mateixa, va interessar sense èxit de l'entitat Banesto un préstec per import de 10.000 euros, i va demanar, davant el fracàs de la gestió, l'ajuda d'amics i coneguts, aconseguint reunir la quantitat de 10.370 euros". La resolució subratlla que l'advocat condemnat es va aprofitar "de l'angoixant situació per la qual passava aquesta dona en veure que el seu company seguia a la presó".

Summary: Any i mig de presó per un advocat de Barcelona per estafar més de 10.200 euros a una clienta per pagar una falsa fiança


El titular del jutjat número 1 del Vendrell ha obert una nova peça separada del cas Torredembarra, la número 7, per investigar presumptes adjudicacions irregulars i cobrament de comissions entre l’empresa Teyco i l’exalcalde Daniel Masagué. El jutge veu indicis seriosos “d’arbitrarietat” a l’hora d’actuar d’alguns membres de la mesa de contractació que va acordar adjudicar al grup Teyco l’obra del parking Filadors. “El mateix alcalde o el seu assessor, Jaume Vila, haurien propiciat l’adjudicació de l’obra a Teyco, per davant d’altres ofertes que objectivament havien de ser preferents”, recull la interlocutòria del magistrat. A més, el jutge constata pagaments entre empreses del grup constructor i societats de Masagué, entre 2011 i 2013, que tenen “difícil justificació lògica i econòmica”.  En una interlocutòria a què ha tingut accés l’ACN, el magistrat acorda l’aixecament del secret de sumari de prop de 3.000 folis de la peça separada número 3, relativa a l’empresa Teyco, i els incorpora a la número 7 per tal de “donar celeritat a la instrucció”.   El jutge investiga l’adjudicació de les obres del parking de Filadors i l’adjudicació a l’empresa Sorea del servei de subministrament d’aigües i millora de la xarxa, “aparentment relacionades amb el pagament de quantitats sense justificació clara de part de l’empresa adjudicatària i d’altres mercantils del grup empresarial Teyco a societats de l’aleshores alcalde, Daniel Masagué, entre els anys 2011 i 2013”.  Noves citacions als jutjats Arran d’aquests indicis, el jutge ha citat a declarar el 10 de febrer en qualitat d’investigats al conseller delegat de Teyco, Jordi Sumarroca, a Susanna Sumarroca i Joaquim Sumarroca, oncle i cosina del primer, respectivament. L’endemà 11 de febrer, també estan citats a declarar com a investigats l’exalcalde Daniel Masagué  i l’assessor Jaume Vila.  El 23 de juliol de l’any passat, la Guàrdia Civil va detenir Jordi, Susanna i Joaquim Sumarroca, i Daniel Masagué, per aquest cas. En l’operació, batejada com ‘Petrum’, també es va detenir l’assessor Marià Júdez.  En la interlocutòria, el jutge no cita Júdez perquè declari com a investigat, però sí que l’esmenta per detallar que serà en aquesta nova peça separada on procedirà a resoldre la petició de sobreseïment efectuada per la seva defensa.

Summary: Una nova peça separada del cas Torredembarra investiga la relació entre Teyco i l’exalcalde Masagué


La portaveu del Govern i consellera de la Presidència, Neus Munté, ha considerat aquest dimarts que la sentència del TSJC que condemna i inhabilita l'expresident Artur Mas, l'exvicepresidenta Joana Ortega, i l'exconsellera Irene Rigau, és "un pas més en la constatació que no hi ha cap tipus de voluntat per part de l'Estat per trobar una solució política", però ha aprofitat per explicar que en cap cas "inhabilita políticament" els tres condemnats. En aquest sentit, ha assegurat que el Govern "compta" amb Mas, Ortega i Rigau perquè "expliquin" al món "el que està passant a l'Estat" i "com de fràgil és la democràcia a Espanya". A més, Munté creu que la sentència "denota fòbia i pànic" de l'Estat "a la democràcia" i que la resposta del Govern serà mostrar "més entusiasme per la democràcia i per exercir-la" amb la celebració del referèndum. Neus Munté ha comparegut aquest dimarts després de la reunió del Consell Executiu, on els membres del Govern han valorat la sentència pel cas del 9-N. Així, la portaveu ha mostrat la "disconformitat" de l'Executiu amb el fallo del TSJC i ha matisat que es nega a "acceptar com a normal allò que no ho és, ni que es digui que és una sentència benèvola quan és al contrari, malèvola perquè condemna per posar les urnes i una urna no es pot jutjar".  D'aquesta manera, la portaveu ha considerat que per al Govern, els tres condemnats estan "inhabilitats judicialment però no políticament", i per això l'Executiu vol "comptar amb ells". "La sentència els converteix en el millor expositor del que passa a Espanya i que ens consta que preocupa a Europa. Qui millor que ells per explicar en primera persona com de fràgil és la democràcia a nivell de l'Estat espanyol", ha sentenciat.  Tot i explicar que "no s'ha pensat en cap acció concreta" per als tres condemnats, Munté ha afegit que "la seva experiència personal pot fer més pedagogia del que passa a Espanya". "Hi ha moltes persones que poden parlar amb coneixement de causa, però ells tres, i properament Homs, poden fer-ho amb coneixement de causa", ha dit. El que sí ha volgut refermar la portaveu és la voluntat del Govern per mantenir la convocatòria del referèndum com "una prioritat inalterable". "Malgrat les sentències d'ahir i les que puguin venir, mantenim la voluntat d'acord, de pacte i de diàleg amb un Estat que fins ara només respon amb amenaces, cops de porta i inhabilitacions", ha afegit. "Que sentències com aquesta busquen introduir reserves o por en determinades persones, ja hi comptàvem, però el nostre missatge és de tranquil·litat i de més democràcia", ha comentat.  Des de la valoració més política, Munté creu que la condemna dels tres és "un pas més en la constatació que no hi ha cap tipus de voluntat per part de l'Estat per trobar una solució política". "És un pas més en la dinàmica que té molt poc d'intel·ligent i democràtica. Un pas més, i no menor", ha dit la portaveu, que també ha considerat que la decisió del TSJC "denota fòbia i pànic a la democràcia" per part de l'Estat. "Enfront d'això, el Govern reaccionarà amb més democràcia, més estima i entusiasme per la democràcia i per exercir-la", ha conclòs.  Pel que fa al futur de Rigau, l'única dels tres condemnats que és encara diputada, Munté ha evitat valorar si amb una possible ratificació de la inhabilitació per part del Suprem, deixarà l'escó o desobeirà els tribunals espanyols. "Hi ha una càrrega molt important des del punt de vista democràtic a l'hora de parlar de la seva inhabilitació", ha dit, tot limitant-se a valorar que Rigau "va dir que era una qüestió no només personal sinó que traspassava aquesta vessant, i que el tema s'abordaria quan toqués". Pel que fa a Mas, Munté ha explicat que el Govern  "no veu cap tipus de dificultat" ni incompatibilitat entre la sentència d'inhabilitació i "les seves funcions com a expresident i l'aportació que fa pel seu prestigi internacional que té".  El que tampoc ha volgut respondre Munté és si la sanció econòmica que imposa la sentència a Mas, Rigau i Ortega serà sufragada per els tres condemnats o, en haver estat per qüestions relacionades amb la seva acció dins el Govern, serà la Generalitat qui se'n farà càrrec del seu pagament.

Summary: El Govern "compta" amb Mas, Rigau i Ortega per "explicar" al món "com de fràgil és la democràcia a Espanya"


Els Mossos d'Esquadra van detenir el passat dimarts 5 de desembre un home de 35 anys com a presumpte autor de 10 robatoris amb força i dues temptatives en bars del districte de Sant Andreu de Barcelona. La policia havia detectat un augment de robatoris durant el mes de juliol i diverses càmeres de seguretat dels establiments van enregistrar com el pispa forçava les màquines escurabutxaques i s'emportava la recaptació amb gran rapidesa. Les víctimes van denunciar els fets i conjuntament amb la policia van identificar l'autor dels delictes, ja que els sospitós anava prèviament als bars on volia entrar quan estaven oberts per tal d'inspeccionar el local. El seu modus operandi consistia en arrencar les tapes de les màquines escurabutxaques i s'emportava la recaptació, uns 500 euros per local. En total va sostreure uns 6.000 euros de tots els 10 bars que va atracar a la zona.  La investigació del cas no descarta que el detingut pugui estar implicat en altres fets similars fora del districte de Sant Andreu. El dijous 7 de desembre l'home –de nacionalitat albanesa i veí de Barcelona- va passar a disposició judicial i el jutge va decretar la llibertat amb càrrecs.

Summary: Detingut un lladre per robar uns 6.000 euros forçant les màquines escurabutxaques de 10 bars a Barcelona


La productora independent Metromuster ha impulsat una campanya de micromecenatge per repatriar a Guinea el cos d'Idrissa Diallo, mort fa sis anys al CIE de Barcelona. La repatriació del cos del jove guineà es finançarà en una campanya que s'ha iniciat aquest dilluns a través de la plataforma Verkami. La productora ha subratllat que l'objectiu de la repatriació és donar visibilitat i denunciar l’"incompliment reiterat" de les obligacions de l'Estat davant els casos de mort a les fronteres i als centres d’internament d’estrangers sota custòdia policial. L’exhumació del cos tindrà lloc a finals de març i serà traslladat a Guinea on es troba l’equip de Metromuster, que hi ha viatjat per segona vegada amb el compromís adoptat amb la família d’Idrissa de retornar les seves despulles. La productora recorda que el 2016 la família d’Idrissa Diallo va transmetre a l’equip de Metromuster que davant l’omissió de responsabilitat de l’estat espanyol en el cas de la mort d’Idrissa i la posterior manca de comunicació dels fets a la seva família a Guinea, volien que les restes del seu fill poguessin descansar en pau a Tindila, el poble que el va veure néixer. El passat 6 de gener va fer sis anys de la mort de Diallo al CIE de Barcelona sota custòdia policial i en circumstàncies que encara no s’han aclarit. La mort del jove guineà va significar un abans i un després en la lluita contra el sistema de control migratori a Barcelona i a la resta de l'Estat, recorda la productora. Així mateix, es compleixen sis anys de la creació del col·lectiu 'Tanquem els CIE' contra l’existència d’aquests centres que "vulneren" els drets individuals i col·lectius de les persones migrades. L’any 2014 Metromuster assenyala que es va proposar un doble objectiu: investigar el cas per aclarir qui era Idrissa i conèixer les causes de la seva mort però, sobretot, diuen els cineastes, "per reflexionar sobre nosaltres mateixos, blancs europeus, i sobre la nostra responsabilitat en casos com el que ens ocupa, així com per analitzar l’existència dels CIE i les polítiques europees en matèria d’immigració". En la campanya, la productora, conjuntament amb Tanquem els CIE i el setmanari 'La Directa', han proposat un exercici de "reparació i memòria" i afirmen que aquest "no té una voluntat particular sinó que és un procés de denúncia política, pública i de reparació". En aquest sentit, els impulsors de la iniciativa han reivindicat la necessitat d'assumpció d'una responsabilitat col·lectiva "que permeti acabar amb la barbàrie i denunciar les polítiques de control migratori i el racisme institucional".

Summary: Campanya de micromecenatge per repatriar a Guinea el cos d'Idrissa Diallo, mort fa sis anys al CIE de Barcelona


El proper dilluns 6 de novembre entrarà en funcionament el nou Centre d’Atenció Primària (CAP) Montbaig a Viladecans, que ampliarà l'oferta sanitària dels altres dos centres ja existents al municipi. Així, Viladecans quedarà dividit en tres àrees bàsiques de salut (ABS), de manera que la ciutadania resident a cadascuna d’elles tindrà un CAP assignat. A més, el nou centre també serà el de referència per a la població de Sant Climent de Llobregat, que continuarà disposant dels mateixos serveis que fins ara tenia al consultori local. El CAP Montbaig comptarà amb un equip d'atenció primària que atendrà 23.000 veïns, alhora que s'hi inclouran els serveis de salut mental d'adults, salut sexual i els serveis socials. L'equip d'atenció primària el formaran professionals de medicina familiar i comunitària, personal d’infermeria i atenció a la ciutadania, així com l’equip territorial de pediatria que atendrà a tota la població infantil de les tres ABS de la ciutat. Aquests professionals prestaran serveis d’atenció sanitària integral, amb activitats preventives i d’educació sanitària, seguiment de les malalties cròniques i programes d’atenció domiciliària, a més del Servei d’atenció a la salut sexual i reproductiva (ASSIR).  Pel que fa a l'atenció a la salut mental, el centre acollirà el Centre de Salut Mental Adults (CSMA) gestionat pel Parc Sanitari de Sant Joan de Déu. En aquest cas, es tracta d’un desdoblament del CSMA que ja està oferint els seus serveis a Gavà, de manera que a partir de la posada en funcionament, la població de Viladecans i Sant Climent de Llobregat podran ser ateses en aquest nou punt en comptes de l’existent a la ciutat veïna, que continuarà funcionant. El nou CAP de Viladecans té una superfície de 2.745 metres quadrats i s'ha construït amb una inversió de 4,6 milions d'euros.

Summary: Dilluns entrarà en funcionament el nou CAP Montbaig de Viladecans


L'Acadèmia Valenciana de la Llengua (AVL) ha lamentat "profundament" la decisió de la cooperativa de supermercats Consum de retirar el català de l'etiquetatge dels seus productes de marca blanca. A través de les xarxes socials l'AVL ha assenyalat que considera que és "una mala notícia per a la llengua".  L'Acadèmia s'ha sumat a les crítiques rebudes des que Consum confirmés la decisió, aquest divendres. Fonts de la cooperativa valenciana de supermercats han explicat que la retirada de l'etiquetatge està testada entre els seus socis-clients i que es realitza en favor de la llegibilitat dels productes,  de la univocitat dialectal i perquè Consum es troba present en sis comunitats autònomes. La campanya impulsada el mateix divendres a través de la plataforma Change.org s'acosta a les 30.000 signatures amb la petició 'Sol·licitem que la Cooperativa Valenciana Consum mantinga l' etiquetatge en valencià'. La decisió ha provocat crítiques a les xarxes socials, davant les quals Consum ha respost als comentaris assenyalant que es troba present a sis comunitats autònomes i que compta amb més de 700 supermercats i que com a cooperativa valenciana aposta des del seu inici pel plurilingüisme, tant en l’atenció al client com als seus suports, retolació, megafonia, papereria, correu electrònic i espais digitals.  Fonts de la cooperativa varen manifestar divendres que l'aposta pel català és "innegable" i han apel•lat a la "sensibilitat històrica" i "l'esforç" al llarg dels anys per la retolació bilingüe, considerant "injusta" la reacció de molts usuaris.  Les mateixes fonts afegien que en la decisió, presa com a cooperativa, ha pesat el factor de la llegibilitat dels productes però també "la univocitat" a causa de les disparitats dialectals en els noms de productes a Catalunya i el País Valencià, que ha provocat que "es ferissin sensibilitats" entre alguns clients. Així i tot han indicat que la mesura és progressiva i que encara es poden trobar productes amb el doble etiquetatge.  Consum, amb seu a Silla (Horta Sud), compta amb un total de 680 establiments, 436 propis i 244 Charter i es manté en el sisè lloc del rànquing estatal d'empreses de distribució. El País Valencià i Catalunya representen el primer mercat amb 421 supermercats en municipis valencians i 178 en catalans. La resta de botigues estan localitzades a Castella la Manxa (37), a Múrcia (33), a Andalusia (13) i a l'Aragó (4), segons les dades de la darrera memòria econòmica publicada al web de la companyia.

Summary: L'Acadèmia Valenciana de la Llengua lamenta que Consum retiri el català de l'etiquetatge dels productes


Un total de 214 vaixells d'arrossegament van recuperar 57.963 quilos d'escombraries dels fons marins durant l'any 2019 dins del projecte 'Marviva' que es va posar en marxa l'octubre del 2015 per part de l'Agència de Residus de Catalunya, la Confraria de Pescadors del Port de Barcelona i l'Autoritat Portuària de Barcelona. Del total de quilos, 30.695 corresponen a plàstics. El projecte es va ampliar el 2017 a tretze ports catalans més i a altres empreses, entitats i administracions, i es va orientar a recuperar els residus del fons del mar per transformar-los en un material que útil per al sector tèxtil, un fil de primera qualitat.  Un dels participants en el projecte és la Fundació Ecoalf, que des del 2015 ha elaborat peces tèxtils amb el fil elaborat amb els residus. S'estima que vuit milions de tones de plàstics arriben anualment al mar, el 75% dels quals acaba al fons, provocant greus conseqüències en els ecosistemes marins. El 80% de la contaminació Mariona prové de l'entorn terrestre, en la seva gran majoria de residus abandonats per les persones.

Summary: Més de 200 vaixells d'arrossegament recuperen gairebé 58.000 quilos d'escombraries dels fons marins el 2019


Una representació de líders territorials del PDECat al Pirineu, encapçalada per senadors d'aquest partit, han denunciat la situació de manca d'inversió del govern de l'Estat respecte a infraestructures com la N-230 i la N-260. El senador Josep Lluís Cleries ha explicat que no s'inverteix ni el que hi ha pressupostat que ''és poc''. La senadora Mayte Rivero ha demanat solucions urgents en temes de seguretat per la N-230 i de millora de comunicacions per la N-260. Rivero ha explicat que més enllà de la vella reivindicació de les infraestructures reclamen a a Confederació Hidrogràfica de l'Ebre (CHE) millores de neteja de la llera dels rius, una revisió del cadastre pel que fa a edificacions rústiques que es computen com a urbanes i millores al Parc Nacional d'Aigüestortes relacionades amb la promoció i serveis d'aquest espai protegit. Aquestes reclamacions, els senadors del PDECat les han fet des de Gerri de la Sal, on el Ministeri de Foment està executant la millora de la travessia urbana. Rivero ha lamentat que Foment no accedís a la creació d'una Comissió de seguiment de l'obra en la qual els representants polítics en formessin part. El president del Consell Comarcal del Pallars Sobirà, Llàtzer Sibís, ha reclamat mesures urgents per solucionar els col·lapses que s'originen els cap de setmana en aquest punt de la N-260. Al nucli urbà de Gerri de la Sal, degut a les obres que si estan realitzant, es dóna pas alternatiu als vehicles. Sibís, ha insistit en la seva reclamació a Foment que reforcin els semàfors amb personal els caps de setmana per evitar col·lapses i quilomètriques cues de vehicles. El principal motiu és que es dóna el mateix temps d'entrada al Pallars com de sortida. Pel que fa al cadastre de les edificacions rústiques, Rivero ha lamentat, que té efectes colaterals pels fills dels propietaris i ha explicat que en alguns casos s'han denegat beques universitàries relacionades amb aquest aspecte, en considerar aquestes edificacions agràries o ramaderes com urbanes. Rivero ha dit que demanen que es reverteixi aquesta situació que fa perdre oportunitats econòmiques a moltes famílies. Aprofitant que estaven a Gerri de la Sal, Rivero ha explicat, que reclamaran una millora per les salines de Gerri de la Sal.

Summary: El PDECat demana solucions urgents a Foment per millorar la seguretat de la N-230 i les comunicacions a través de la N-260


Els alcaldes i alcaldesses de Barcelona, L'Hospitalet de Llobregat, Badalona, Sabadell, Terrassa i Santa Coloma de Gramenet han fet front comú aquest dimecres per reclamar al Parlament més ambició i més recursos per a la llei sobre emergència habitacional, que substitueix la 24/2015. Actualment, es preveu una dotació de 14 MEUR, la meitat a càrrec dels consistoris, una quantitat que consideren absolutament insuficient per fer front a una problemàtica que afecta milers de persones. Els batlles han denunciat que es troben "sols" i "al límit", i han demanat als grups parlamentaris que tinguin en compte la seva veu i incorporin les esmenes que han presentat durant la tramitació. En concret, demanen que els grans tenidors legalitzin la situació de les persones que ocupen els seus pisos, responsabilitzant-se també del seu reallotjament, i que es limiti el preu del lloguer per evitar que sigui abusiu.

Summary: Els alcaldes de les grans ciutats metropolitanes demanen més ambició i més recursos per a la llei antidesnonaments


La Diputació de Lleida ha anunciat un paquet de mesures urgents i extraordinàries de caire econòmic per garantir la liquiditat dels ajuntaments i facilitar que puguin fer front a les despeses extraordinàries originades pels esforços que els municipis lleidatans estan fent davant l'emergència del coronavirus. L'ens ha acordat augmentar els ajuts a les llars d'infants previstos al pressupost 2020, i incrementar en 800.000 euros els ajuts als ajuntaments per fer front a les despeses corrents que ocasionin les actuacions per evitar la propagació de la covid-19. Altrament, allarga fins al 21 de maig el termini perquè la ciutadania pagui en període voluntari l'impost de vehicles dels municipis que el tenen delegat a l'Organisme de Recaptació. El president de la Diputació, Joan Talarn, i el vicepresident Jordi Latorre han comunicat aquest dijous les mesures adoptades a tots els ajuntaments de la demarcació. Segons han explicat, la voluntat és garantir que els ajuntaments i les empreses privades que presten els seus serveis i subministren als ens locals disposin de la liquiditat econòmica suficient per fer front amb garanties a la crisi sanitària i limitar l'impacte d'una posterior crisi econòmica derivada de l'actual situació. Una de les primeres mesures anunciades és l'increment dels ajuts per a llars d'infants, un dels serveis municipals temporalment tancats però que continuen sent bàsics des de l'òptica de la cohesió social als municipis. En aquest sentit, la Diputació de Lleida havia previst als pressupostos per al 2020 la corresponent partida per tal de destinar una ajuda de 875 euros per alumne a cada municipi que presti aquest servei. Ara, però, aquesta quantitat s'ampliarà a 1.000 euros per alumne. Així mateix, s’incrementarà en 800.000 euros la partida destinada a ajudar a fer front a les despeses ordinàries dels propis ajuntaments. La partida actual és d'1 milió d'euros. El govern de la Diputació de Lleida considera que totes les alcaldies han de sufragar en aquests dies despeses derivades de la situació d'emergència causada per coronavirus, i amb aquest increment dels ajuts es pretén "tranquil·litzar" les alcaldies, donant el missatge que "les empreses privades a les quals hagin de recórrer per aquesta emergència tenen garantit el cobrament dels seus serveis". D'altra banda, des de l'Organisme Autònom de Gestió i Recaptació de Tributs (OAGRTL) de la Diputació de Lleida es facilitarà l'ampliació dels terminis per tal que la ciutadania pugui pagar en període de recaptació voluntària els impostos i taxes municipals sense que això suposi endarrerir ni disminuir les bestretes als ajuntaments. En l'actualitat, el període de recaptació voluntària de l'impost sobre vehicles de tracció mecànica finalitzava el dia 30 de març, però ja s'ha signat el decret per mitjà del qual el termini s'amplia fins al 21 de maig. Per fer possible el manteniment de la capacitat financera dels municipis, la Diputació de Lleida manté el sistema de bestretes reintegrables als ajuntaments, fins i tot la derivada de la recaptació de l'impost de vehicles, i preveu la possibilitat d'incrementar-ne la quantia corresponent en casos d'extraordinària necessitat d'alguns ajuntaments. Aquestes mesures se sumen a les anunciades els dies previs, com ara la implementació de la tramitació electrònica d'expedients, l'oferta de cursos en línia per al personal de la pròpia Diputació, dels ajuntaments i dels consells comarcals, i la difusió massiva -a través dels mitjans de comunicació- dels consells i les informacions oficials emanades des del Departament de Salut. Per tal de posar en comú totes aquestes línies d'actuació, la setmana vinent la institució celebrà una Junta de Portaveus, a través de mitjans electrònics, per tal de respondre les inquietuds o suggeriments dels grups del govern i de l'oposició. Cal recordar que han quedat suspeses temporalment les reunions de les juntes de govern i informatives, així com el plenari de la institució, que s'hauria celebrat aquest dijous. El president Joan Talarn i el vicepresident Jordi Latorre també han volgut fer públic el seu agraïment al suport que aquests dies reben des dels grups de l'oposició a la Diputació de Lleida.

Summary: La Diputació de Lleida dicta un paquet de mesures per garantir la liquiditat dels ajuntaments


L'Ajuntament de Terrades (Alt Empordà) ha xifrat en gairebé 300.000 euros el cost dels danys provocats pel tornado que va afectar el municipi el 7 de gener. El fenomen natural va provocar desperfectes en 18 finques particulars, dues granges i el santuari de la Salut. Aquest dijous operaris d'una empresa hi han estat retirant les restes d'uralita dels espais públics. El material conté fibres amiant, molt perjudicials per a la salut. Els treballs es van iniciar dilluns a Navata i demà al matí continuaran a Cistella, un dels municipis més afectats pel tornado. El Consell Comarcal, que assumeix el cost de les tasques, calcula que se'n podrien recollir fins a sis tones. En total, els costos de reparació dels desperfectes als tres municipis afectats se situen al voltant dels 3,5 MEUR. A Cistella, els van xifrar en 2.737.893 euros i a Navata, en 500.000.

Summary: Terrades xifra en gairebé 300.000 euros els danys provocats pel tornado


L'eurodiputat d'ERC Jordi Solé ha descrit com "indecent" l'empresonament del vicepresident Oriol Junqueras i els consellers destituïts. En una piulada, Solé ha criticat que a l'Estat espanyol no hi ha "ni democràcia ni estat de dret". "No ho oblidarem mai",  ha dit l'eurodiputat republicà, que ha enviat el missatge "no esteu sols" als polítics empresonats. El també eurodiputat d'ERC Josep Maria Terricabras ha condemnat el "vergonyós escàndol polític" que suposa arrestar el govern català. "L'Estat és definitivament indecent", ha advertit.

Summary: Jordi Solé qualifica com "indecent" la detenció de Junqueras i els consellers


La companyia elèctrica Endesa adequarà una línia elèctrica que creua el Parc Natural del Montgrí, les Illes Medes i el Baix Ter, al Baix Empordà, per protegir l'avifauna i disminuir-ne el risc d'electrocució. En concret, hi instal·larà dispositius de protecció al llarg d'un tram de 5,2 quilòmetres. La mesura també permetrà millorar el subministrament elèctric a gairebé 5.000 clients repartits entre els municipis de l’Escala, Sant Pere Pescador, Viladamat, Albons, Bellcaire d’Empordà i Torroella de Montgrí. Els treballs tenen un pressupost de 105.000 euros.  Millorar la protecció de l'avifauna i reduir el risc que els ocells s'electrocutin. Aquests són els principals objectius de l'actuació que Endesa ha previst en una línia elèctrica que creua el Parc del Montgrí.  Els treballs implicaran la instal·lació d'uns dispositius de protecció al llarg d'un tram de poc més de cinc quilòmetres, que variaran en funció de la classificació de cada torre i del risc envers les espècies. En concret, s'intervindrà  en 17 suports diferents als quals s'hi introduiran millores individualitzades.  D'altra banda, a més de desmantellar suports de fusta i formigó i de canviar-ne uns de fusta per torres metàl·liques, se substituirà un transformador per un de nou dins d’una caseta prefabricada i es renovaran els aïlladors convencionals per uns de polimèrics (fabricats a base d’un compost de fibra de vidre i silicona), entre d'altres.  Paral·lelament, s'adequaran les torres de la línia per evitar el risc d'electrocució de les aus i s'instal·laran dispositius 'salva-ocells' per tal de fer-les més visibles i evitar que hi topin.  Adaptar les línies als entorns naturals Els treballs s'emmarquen en el procés de construcció de la línia de 110 kV Juià-Castell d'Aro (Baix Empordà) i se suma a altres que s'estan fent arreu del territori per a fer compatibles aquestes infraestructures amb els entorns naturals.  D'altra banda, l'actuació permetrà el subministrament elèctric a la zona que compta amb uns 5.000 clients.

Summary: Endesa adequa una línia elèctrica que creua el Parc del Montgrí per protegir l'avifauna


‘Si ens toquen a una, responem totes’ és el lema que encapçalava la concentració que s’ha acabat convertint en marxa aquest dimarts al vespre al centre de Manresa. Unes 300 persones, la majoria dones d’edats molt joves, han tallat una de les artèries principals de la ciutat, al punt entre l’inici del carrer Cardona amb la Muralla Sant Domènech. Els fets que denuncien i que s'han començat a jutjar aquest dimarts es remunten a l'any 2016 i haurien tingut lloc a les instal·lacions abandonades de l'antiga fàbrica Vinyes, darrera de la FUB. Segons la fiscalia, la menor es trobava sota els efectes de l'alcohol i les drogues quan un dels acusats, que coneixia a la noia i, per tant, la seva edat, se l’hauria endut a una caseta abandonada i l’hauria penetrat. Al cap d'una estona va anar a buscar a la resta i, adreçant-se a un d'ells, li va dir "et toca a tu, quinze minuts cadascun".

Summary: Unes 300 persones condemnen la presumpta violació múltiple d'una menor a Manresa i tallen el trànsit d’una via principal


Després de més de dos mesos de tancament forçós pel coronavirus, l'Ajuntament de Sant Cugat del Vallès reobrirà el pròxim 9 de juny les sales d'exposicions dels centres d'art municipals. Així, complint les normes d'aforament i les mesures sanitàries pertinents, la sala d’exposicions de la Casa de Cultura, el Centre Grau-Garriga d’Art Tèxtil Contemporani, i l’espai Lleixes i sala d’exposicions del Centre d’Art Maristany, obriran de nou les portes al públic amb una oferta expositiva i d'activitats adaptada a la nova situació. Qui prefereixi gaudir de les diferents activitats en format virtual o podrà seguir fent a través dels canals de comunicació de cada centre.  A la sala d’exposicions de la Casa de Cultura, el projecte 'Inspiradores' de l’artista local Marta Ballvé es podrà veure fins al dissabte 20 de juny. L’exposició, que va quedar aturada el passat mes de març, aplega un seguit de treballs que l’artista associa a textos d’autores que l’han inspirat en el seu treball. Al Centre Grau-Garriga d’Art Tèxtil Contemporani es podrà tornar a visitar l'exposició 'Cent anys de tapís a Sant Cugat', una mostra comissariada per Pilar Parcerisas que fa una lectura i interpretació del tapís i l’art tèxtil realitzats a Sant Cugat i Catalunya, alhora que un conjunt important d’obres de Josep Grau-Garriga, destacat renovador del tapís. El Centre d’Art Maristany reobre amb dues noves exposicions. A l’espai Lleixes s’hi pot visitar fins dissabte 25 de juliol 'Rostre', de l’artista santcugatenca Núria Lladó, una exposició seleccionada a la convocatòria Les Lleixes del CAM sobre la diversitat de formes de veure un rostre, l'aparador on la persona tria la manera de mostrar-se als altres i també l’objecte on els altres aboquen les seves primeres percepcions sobre la persona. D’altra banda, s’hi podrà visitar una selecció de fotografies de la sèrie 'El Passeig solitari' (1998) de Pere Formiguera i 'Sant Cugat del Vallès'(2000) d’Humberto Rivas. Ambdós projectes formen part del Fons d’Art Municipal, i mostren diversos racons solitaris de la ciutat des de la perspectiva de la fotografia artística. L’exposició es podrà veure fins al dissabte 25 de juliol.

Summary: Sant Cugat del Vallès reobrirà les sales d'exposicions dels centres d'art municipals el 9 de juny


L'alcalde en funcions de Lleida, Fèlix Larrosa, s'ha acomiadat aquest dimecres com a paer en cap tot posant en valor els projectes de ciutat i les polítiques que ha tirat endavant el PSC en aquest darrer mandat. Així, ha reconegut "errors" però ha preferit quedar-se amb els "encerts" i ha demanat que la nova Paeria, que posarà fi a gairebé quaranta anys de governs socialistes, "sigui la institució de tots els lleidatans". El darrer ple del mandat, ha servit perquè els 19 regidors que no continuaran poguessin acomiadar-se de la corporació municipal. Els del PSC, Cs i PP han dedicat un record per l'anterior alcalde Àngel Ros, mentre els regidors sobiranistes han aprofitat per expressar el suport als polítics empresonats i exiliats i reclamar la República catalana. L'Ajuntament de Lleida ha viscut aquest dimecres el darrer Ple del mandat, que posa fi a prop de quaranta anys de governs del PSC a la capital del Segrià. El Ple ha tingut moments emotius ja que ha servit perquè 19 dels 27 regidors dels diferents grups que no continuaran la pròxima legislatura poguessin acomiadar-se de la corporació. Però, també ha estat el comiat de Fèlix Larrosa i de l'equip de govern socialista al capdavant de la Paeria.   L'alcalde en funcions ha volgut fer balanç dels deu mesos en què ha estat el paer en cap, després de la renúncia d'Àngel Ros. Larrosa ha dit que ha estat una etapa "basada en el diàleg i amb el pacte per fer possible progrés a la ciutat" i tirar endavant polítiques socials des d'un govern "en minoria". Tot i això, ha reconegut "errors" però ha preferit quedar-se amb els "encerts" de la gestió municipal. L'alcalde en funcions ha ressaltat que els socialistes han "treballat per ser el govern de tots lleidatans" i, en aquest sentit, ha emplaçat el nou equip de govern a fer el mateix perquè "la Paeria ha de ser la institució de tots".  Fèlix Larrosa ha tingut un record cap a Àngel Ros i ha agraït la feina del govern socialista, dels diferents grups i dels tècnics i treballadors municipals. Així mateix, ha donat les gràcies al PSC per haver confiat en la seva persona per rellevar Ros al capdavant de la Paeria. "Passem pàgina i en comencem a escriure altra perquè Lleida és la nostra raó de ser i de fer", ha sentenciat el que serà cap de l'oposició a la nova Paeria.  La primera tinenta d'alcalde en funcions i diputada al Congrés, Montse Mínguez, que deixa la Paeria després de setze anys, ha posat en valor la tasca dels governs socialistes a la ciutat. "És més fàcil destruir que construir però pensin que s'ha construït molt, i no només pedres sinó projectes on les persones han estat sempre al centre del nostre discurs socialista" ha afirmat. Mínguez ha dit que els regidors que configuraran la pròxima Paeria "rebran aquesta herència" i" com tota herència té actius i passius". En aquest sentit, els ha demanat "que no només es quedin amb els passius, sinó que facin valdre els actius perquè darrera de cada actiu hi ha una mica de visió socialista i molt de treball col·lectiu".  La resta de regidors que no repetiran a la Paeria en la pròxima legislatura, Rafel Peris, Sara Mestres, Xavier Rodamilans, Joan Gómez i Montse Parra han tingut diferents missatges d'agraïment als companys de grup, a la resta de regidors, als treballadors municipals, a la família i als mitjans de comunicació. Els cinc regidors del PSC han volgut recordar especialment la figura d'Àngel Ros, i en algun cas de l'exalcalde Antoni Siurana per haver-los fet confiança per entrar a formar part del govern de la Paeria. En la seva intervenció, Joan Gómez s'ha mostrat partidari de "revisar la presó preventiva" per als líders independentistes i ha defensat la necessitat de buscar una solució "política" a una problema "polític".  Els regidors de Ciutadans, José María Córdoba i Daniel Rubio, i del Partit Popular, Dolors López i Joan Vilella, que tampoc continuaran, han destacat el fet d'haver pogut treballar aquests anys per a Lleida i, alguns d'ells també han tingut un record cap a Ros. El regidor popular Joan Vilella ha llençat un missatge crític cap a la direcció PP de Lleida, formació de la qual s'ha donat de baixa fa pocs dies, per l'acomiadament d'una assessora del grup municipal.  Les dues regidores del PDeCAT que no formaran part de la nova Paeria, Carme Culleré i Cristina Simó, també han agraït l'experiència viscuda a l'Ajuntament de Lleida. "Seguirem treballant per a la ciutat i per a la llibertat del nostre país perquè volem un país democràtic i una sentència justa", ha sentenciat Simó. Culleré es convertirà dissabte en la nova alcaldessa de Belianes (Urgell), encapçalant un llista municipal de consens vinculada a ERC.   Els tres regidors de l'actual grup d'ERC-Avancem també han aprofitat per acomiadar-se de la Paeria ja que ni Carles Vega, ni Josep Maria Baiget ni Núria Marín continuaran la pròxima legislatura. Els tres han volgut posar en valor que la feina que feta aquests quatre anys ha contribuït als resultats obtinguts el 26-M per la formació, que van situar ERC com a primera força a la capital del Segrià i que li permetran governar la nova Paeria, amb Miquel Pueyo al capdavant. Els republicans han dit que "el país no serà el mateix després de l'1-O" i han destacat que des del grup municipal han intentat posar el gra de sorra per "situar la Paeria al costat del país". Així mateix, han reclamat la llibertat dels presos independentistes.  Des de la Crida-CUP han lamentat que la feina feta per la formació els darrers quatre no hagi permès mantenir la representació a la Paeria i ser en el "canvi històric" que viurà la institució amb la investidura dissabte del republicà Miquel Pueyo com a nou alcalde, després de 38 anys de governs del PSC. Els dos regidors, Pau Juvillà i Francesc Gabarrell, han dit que la Crida donarà suport al nou govern municipal "des del carrer". Així mateix, han denunciat la "farsa" de judici que se celebra al Suprem i han exigit la llibertat dels "presos polítics" i el retorn dels "exiliats" i que la República catalana pugui esdevenir realitat.   El regidor del Comú de Lleida, Carlos González, ha posat en valor el "compromís amb la ciutat i la gent" i qualificat d'"honor" els quatre anys de treball amb què l'agrupació d'electors ha "intentat complir les promeses" amb què es va presentar el Comú fa quatre anys. Entre aquestes, González ha recordat la denúncia presentada contra el govern municipal per perdonar multes, la qual va ser arxivada recentment per la Fiscalia.  Finalment, la regidora no adscrita Rosa Maria Salmerón, que a mig mandat va deixar el grup municipal del PDeCAT per entrar al govern municipal com a regidora d'Educació, ha dit sentir-se "orgullosa de la feina feta i de les decisions preses".

Summary: Larrosa demana que la nova Paeria governi "per a tots els lleidatans" en el seu comiat com a alcalde de Lleida


L'Hospital de Manresa ha registrat tres noves morts per coronavirus aquest dilluns. Les defuncions se sumen a les set de la setmana passada, cosa que eleva a deu el nombre total de persones que han perdut la vida per la malaltia. Pel que fa al nombre de pacients ingressats que han donat positiu, s'ha passat dels 77 de diumenge als 91 d'aquest dilluns. En aquests moments, també hi ha una vuitantena de pacients ingressats a l'espera per saber els resultats de la prova. Dels 124 professionals de la Fundació Althaia que hi havia confinats a casa, aquest dilluns la xifra ha baixat als 109. Entre ells, els casos confirmats són 35.

Summary: Moren tres persones aquest dilluns a l'Hospital Sant Joan de Déu de Manresa


Gràcies a una inversió de més de 3,5 milions d'euros, el centre amplia l'oferta amb 2.500 m2 més distribuïts en tres plantes ACN Barcelona.-Les noves instal·lacions del Centre Esportiu Municipal Can Dragó han obert avui les portes. El centre esportiu incorpora avenços tecnològics vinculats al fitnes i amplia l’oferta d’espais existents en 2.500 m2 distribuïts en tres plantes, amb il·luminació natural. Per portar a terme la remodelació, ha sigut necessària una inversió per valor de 3,5 milions d’euros, que ha aportat principalment l'entitat gestora de l'equipament, Eurofitness. L'encarregada d'inaugurar el nou edifici ha sigut la comissionada d'Esports de l'Ajuntament de Barcelona, Marta Carranza, que ha recordat que Can Dragó "ha contribuït fermament a democratitzar l’esport" a Barcelona. A la xifra invertida per la gestora, prevista al pla de millores de l'equipament municipal, cal sumar 150.000 euros de subvenció municipal per obres de rehabilitació i millora a l'espai de sota grades de la pista d’atletisme; impermeabilització de les grades, i rehabilitació dels vestidors, l’espai de gimnàs i els magatzems.  El nou edifici es vincula amb l’actual ubicació de les piscines cobertes gràcies a la disposició d’un vestíbul. Només entrar a les noves instal·lacions, a la planta baixa, hi ha una àmplia sala de fitnes dotada d’equips d’entrenament de darrera generació amb pantalles multimèdia, proveïts pel fabricant BH. L’espai de la sala de fitnes contempla diferents àrees d’entrenament i s’ambienta de diferent manera en funció de la zona escollida per entrenar. Des de l’àrea d’entrenament cardiovascular i els equips de tonificació muscular fins a la zona de pes lliure i entrenament funcional, l’espai ofereix una oferta d’activitats segmentada en funció de les necessitats i desitjos de cada persona usuària. La sala complementa el seu servei amb una zona per desenvolupar sessions exprés, on es plantegen fórmules d’entrenament efectiu i intens en poc interval de temps. La personalització del servei en la sala de fitnes es caracteritza per la presència de les màquines intel·ligents. És tracta d’equips d’entrenament que s’ajusten a les necessitats i característiques de cada persona, facilitant així l’entrenament i l’assoliment dels objectius proposats. D'altra banda, a la primera planta es localitzen 4 espais per al desenvolupament del programa d’activitats dirigides. El disseny i distribució dels espais permet gaudir d’una experiència de pràctica única a la ciutat. Sales equipades amb l’ambientació necessària per motivar i desafiar els participants en les sessions. Jocs de llums, efectes de realitat, tot plegat plantejat de manera compatible amb les activitats més relaxants. Finalment, la segona planta planteja la disponibilitat de petits espais per dur a terme diferents dinàmiques de grups, reunions, formació i plantejar sessions divulgatives de temes d’interès. El Centre Esportiu Municipal situat al districte de Nou Barris dóna serveis esportius als veïns de la ciutat des de fa 28 anys. Des de l’any 1993 té la piscina descoberta més gran de la ciutat i fa dos anys es va renovar la pista d’atletisme. Avui dia, compta amb més de 6.700 abonats mensuals.

Summary: S'inaugura el nou Centre Esportiu de Can Dragó, amb més espais i avenços tecnològics vinculats al fitnes


Sota el lema 'La pobresa energètica mata i no podran fer-nos callar', unes cent persones s'han concentrat aquest dijous al vespre a la Plaça Major de Manresa per mostrar el seu rebuig "contra la pobresa energètica, l'assassinat de Reus i la repressió contra les solidàries de Manresa", en referència als aldarulls que es van produir dimarts davant la comissaria dels mossos després d'una acció contra la pobresa energètica organitzada per la Plataforma d'Afectats per la Hipoteca i el Capitalisme (PAHC). El seu portaveu, Ricard Vidosa, ha titllat d'acció "desproporcionada" l'actuació policial de dimarts i ha reivindicat el "pacifisme" de la plataforma. La manifestació ha transcorregut pels carrers de Manresa a crits de "Gent sense casa i casa sense gent" i "La policia tortura i assassina" amb els activistes escortats per diverses unitats de la policia. Els manifestants s'han aturat davant una de les seus de Gas Natural Fenosa i han enganxat diversos cartells. Un dels escrits a la façana resava el lema 'Ni fred, ni foscor, ni por'. La marxa ha acabat un altre cop davant l'Ajuntament sense incidents destacables.  El portaveu de la PAHC, Ricard Vidosa, ha explicat que l'acció "desproporcionada" de la policia de dimarts al vespre durant la manifestació que van organitzar contra la pobresa energètica va restar protagonisme "a una acció pacífica com totes les que fem a la PAHC". Per aquesta raó, aquest dijous al vespre han tornat a sortir al carrer "per acabar" el que van començar, "i per donar visibilitat al que està passant, que la gent passa fred i mor per culpa de la pobresa energètica". I, "sobretot, per demostrar que malgrat la repressió que patim de tant en tant, nosaltres estem al carrer, de forma pacífica com sempre hem fet", ha reivindicat Vidosa.  El portaveu ha restat transcendència a les penjades de cartells davant les seus de les elèctriques, perquè "una penjada de cartells, que amb mitja hora o un hora treuen fora, no justifica en cap cas l'acció policial". Vidosa ha afegit que les penjades de cartells "no són res" en comparació al que estan provocant al territori les empreses que denuncien i que ha qualificat de "terrorisme habitacional". Entre les persones que han participat a la marxa d'aquest dijous hi havia els dos regidors de la CUP al consistori manresà, Jordi Garcés i Gemma Tomàs, de qui el sindicat de la Policia Local ha demanat la dimissió per la seva participació activa en els incidents de dimarts. El diputat de la CUP, Joan Garriga, també ha assistit a la manifestació. Els partits i els sindicats policials es posicionen sobre els incidents de dimarts i demanen responsabilitats Des de la CUP de Manresa, en un comunicat, han condemnat l'actuació "inadmissible" dels agents de l'autoritat durant els incidents de dimarts. Segons han explicat, "entenem que la Policia Local no hauria d'haver tingut el paper actiu que va tenir en tot moment, ja que van ser els únics que van treure les porres durant l'actuació policial".  La CUP també vol demanar explicacions a la regidora de Seguretat Ciutadana, Olga Sánchez, sobre els motius, l'actuació i el trasllat de l'activista detingut per part de la Policia Local. Segons han explicat, "cap policia i menys aquella que teòricament és de proximitat ha de dedicar-se a reprimir a persones i col·lectius que defensen els drets socials de les classes populars".  Per la seva banda, des del sindicat policial, quan la Policia Local va ser requerida pels Mossos d'Esquadra per donar-los suport durant la intervenció contra els manifestants, els agents suposadament van rebre insults, amenaces i van ser escridassats. El sindicat ha anunciat que prendrà accions legals "contra aquests representants del poble manresà que han faltat al respecte i a l'honor d'un col·lectiu sencer de treballadors de l'Ajuntament de Manresa".  A banda del pronunciament del sindicat de la Policia Local de Manresa i de l'USAP dels Mossos d'Esquadra, aquest dijous un altre sindicat, el Sindicat Autònom de la Policia (SAP-FEPOL), també s'ha pronunciat condemnant l'actuació de l'activista detingut Berni Sorinas i dels dos regidors de la CUP arran dels fets de dimarts. A través d'un comunicat, han exigit que "no s'utilitzi el cos de Mossos d'Esquadra per desviar l'atenció del motiu de l'actuació, que va ser la detenció del portaveu de la PAHC per negar-se a identificar, agressió i insults als agents, quatre dels quals van patir lesions de diversa consideració".  El sindicat ha donat suport als companys mossos i ha denunciat que no hi hagués prou efectius per donar resposta a l'acció, però ha defensat que van actuar "amb absoluta professionalitat". En aquest sentit, defensen que amb una major presència policial, "la gestió de l'incident s'hagués pogut dur a terme de manera diferent , però malauradament la manca d'efectius generalitzada a tot el territori català ho va impedir". És per això que han demanat una nova convocatòria de places per a Mossos d'Esquadra "de manera urgent".

Summary: Unes cent persones s'han concentrat aquest dijous al vespre a Manresa en contra la pobresa energètica i la repressió


JxSí ila CUP han vetat aquest dijous les compareixences dels consellers Raül Romeva, Meritxell Borràs, Carles Mundó, Jordi Jané, Neus Munté i l’exsenador d’ERC Santiago Vidal a la Comissió d'Afers Institucionals (CAI) per les declaracions que aquest últim va fer sobre suposades accions irregulars de la Generalitat. Les peticions de compareixences, presentades per PSC i C’s, han rebut els vots favorables dels dos grups proposants, CSQP i el PPC i els vots en contra de JxSí i la CUP, per la qual cosa han estat rebutjades. Es dona la circumstància que el vicepresident del Govern, Oriol Junqueras, compareix aquest mateix dijous pel mateix assumpte. A l’espera de conèixer les explicacions que doni el president d’ERC, tant PSC com C’s han anunciat que si no eren suficients i es vetaven les compareixences impulsarien una comissió d’investigació. El grup parlamentari socialista havia demanat les compareixences de Romeva, Mundó, Borràs, Jané i Vidal, mentre que C’s hi havia sumat també la de Munté; el director de l’Institut d’Estudis de l’Autogovern, Carles Viver Pi-Sunyer i altres membres del personal de la Generalitat.  El portaveu adjunt del PSC al Parlament, Ferran Pedret, ha dit que les afirmacions de Vidal “no només podrien ser delicte” sinó que feien referència a diversos departaments de la Generalitat i per això consideraven convenint que es donessin explicacions “de primer mà” al Parlament. Ha afegit que malgrat el temps i les explicacions que s’hagin pogut donar ja, “no s’ha perdut l’interès per conèixer el seu parer sobre el que va dir”.  Des de C’s, Carlos Carrizosa ha esperat que les declaracions de Junqueras siguin les adequades i ha dit que si així fos així podrien retirar “tots o alguns” dels compareixents sol·licitats. Tot i això, ha previst que les explicacions del vicepresident “no seran satisfactòries” i ha afegit que tenint en compte la naturalesa de les declaracions de Vidal aquest assumpte no es pot donar per tancat només amb les explicacions del president d’ERC. D’altra banda, ha reiterat la denúncia pel fet que JxSí i la CUP aturessin la inclusió en l’ordre del dia del proper ple la votació de la compareixença del president de la Generalitat, Carles Puigdemont, que havien demanat des de C’s.  El president del grup parlamentari de CSQP, Lluís Rabell, ha compartit els sentiments expressats pels diputats del PSC i C’s i ha mostrat el seu suport a les sol·licituds de compareixences per esclarir un “trist esdeveniment”. Per la seva part, el diputat del PPC Santi Rodríguez s’ha limitat a expressar el seu vot favorable a les peticions de compareixents.   En canvi, el diputat de la CUP Carles Riera ha defensat que la compareixença de Junqueras era “escaient i necessària” però alhora ha dit que “suficient” ja que ha confiant que l’assumpte quedarà “clar i evidenciat i no seran necessàries les compareixences” demanades des del PSC i C’s. Més enllà d’això, el diputat ha qualificat d’”improcedents i fora senyades” les declaracions de Vidal però ha demanat “acotar-les al que són, un senador d’ERC i no un membre del Govern”. Ha afegit que li va semblar “adequada” la recriminació que li va fer ERC i el fet que hagi dimitit i “suficients i adequades” les explicacions donades per Junqueras en el darrer ple, al mateix temps que s’ha mostrat convençut que el Govern “no està vulnerant cap dret de la ciutadania”.  Per últim, la diputada de JxSí Ana Caula ha agraït l’“urgència” del vicepresident a l’hora de comparèixer “de manera voluntària” i ha defensat que amb les seves explicacions i les del secretari d’Hisenda, Lluís Salvadó, el ‘cas Vidal’ es pot donar per tancat.  Comissió d’Investigació A l’espera d’escoltar les explicacions de Junqueras, el PSC ja va avançar aquest dimarts la seva intenció d’impulsar una comissió d’investigació sobre les declaracions de l’exjutge si no es permetien les compareixences demanades. C’s ja s’havia expressat en els mateixos termes, mentre que CSQP va anunciar que aniria pas a pas i primer escoltaria el vicepresident.

Summary: JxSí i la CUP veten les compareixences de Romeva, Borràs, Mundó, Jané i l’exsenador pel ‘cas Vidal’


El vicepresident de la Generalitat i líder d'ERC, Oriol Junqueras, ha insinuat aquest dimarts que l'Estat espanyol pot estar darrere de la gravació que va enregistrar el coordinador institucional del PDeCAT, David Bonvehí, parlant de l'escenari autonomista si el procés o el referèndum fracassessin. Sense mencionar explícitament que el govern espanyol sigui el responsable de l'episodi, Junqueras ha lligat la gravació amb "totes les eines de caràcter econòmic, diplomàtic, mediàtic i de tot tipus". És per això que ha reclamat que per fer front a aquest poder hi hagi "unitat" i "coordinació" entre els independentistes. En aquest sentit, ha negat que hi hagi enfrontaments entre ERC i el PDeCAT i que estiguin "tirant-se els plats pel cap". Per evitar aquesta sensació, a més, ha demanat "col·laboració" mútua i que "la mobilització social acompanyi les decisions del Govern i el Parlament" en el referèndum i el procés sobiranista.

Summary: Junqueras insinua que darrere de la gravació a Bonvehí hi ha l'Estat espanyol


Adif ha licitat un contracte de projecte i obres per al subministrament elèctric per a les tres noves sortides d'emergència del túnel de l'alta velocitat Sants-La Sagrera per un import de 543.179,24 euros, amb un termini d'execució de 12 mesos. En concret, s'ha licitat l'elaboració del projecte per al subministrament elèctric principal i un altre alternatiu per l'alimentació de les sortides dels carrers Provença-Urgell, Mallorca-Independència i Mallorca-Nàpols. Les tres estructures, actualment en execució, serviran com a sortides d'evacuació i en dues d'elles també s'habilitaran com a pous de drenatge del túnel.

Summary: Adif licita els subministrament elèctric per a les tres noves sortides d'emergència del túnel de l'AVE Sants-La Sagrera


Un despreniment de roques ha obligat a tallar el camí d'accés a l'ermita d'Arboló, al Pallars Sobirà, des del pont penjat sobre el riu Noguera Pallaresa. Aquesta mesura s'ha pres per prevenció i haver d'evitar danys personals. A l'estar l'accés més habitual tancat, el rector encarregat d'oficiar les misses a l'ermita, ha suspès totes les pregaries previstes. Aquesta decisió es mantindrà fins que el Parc Natural de l'Alt Pirineu hagi realitzat el sanejament del talús, per recomanació de l'Institut Geològic de Catalunya. Marc Garriga, director del Parc Natural de l'Alt Pirineu, ha explicat que el perill de caiguda de roques s'ha incrementat arran de l'incendi del 2012 i de les intenses pluges dels darrers mesos. Un rètol recomana que per seguretat s'accedeixi al santuari des del camí de Gerri de la Sal i no des del Baro, donat que aquest últim està tallat fins que no es faci el sanejament de la vessant. El santuari d'Arboló és molt venerat pels veïns dels Pallars i un lloc de visita obligada per molts turistes. Anualment passen per aquest espai unes 10.000 persones. Ara, a les que hi accedeixin des del camí de Gerri de la Sal se'ls recomana precaució i no accedir a la part alta del talús en dies de pluja, per evitar nous despreniments. Garriga ha explicat que per sort no s'han de lamentar danys personals donat que en el moment del despreniment de les roques hi havia uns turistes visitant el santuari i les pedres els van caure a escassos metres dels peus.

Summary: Despreniments de roques obliguen a tallar l'accés a l'ermita d'Arboló i a suspendre totes les misses previstes


Els estrangers afiliats a la seguretat social a Catalunya van augmentar un 9,53% l'any 2018 respecte a l'anterior, segons les dades fetes públiques aquest dimarts pel ministeri de Treball, Migracions i Seguretat Social. En total, a Catalunya el nombre mitjà d'estrangers a la seguretat social al tancar l'any era de 476.291 persones. La xifra és la més alta de totes les comunitats autònomes de l'Estat, i representa un 23,9% del total. Barcelona és la demarcació amb més estrangers donats d'alta, 350.882, seguida de Girona (51.380), Tarragona (41.990) i Lleida (32.038). Per sectors, el de l'hostaleria és el que atrau més estrangers, seguit pel comerç i reparació de vehicles, activitats administratives i serveix auxiliars, i el de la indústria manufacturera.  Els afiliats a la seguretat social estrangers provinents de la Unió Europea que treballen a Catalunya són majoritàriament de Romania, Itàlia, França i Alemanya. Pel que fa als extracomunitaris, els més nombrosos són els que provenen del Marroc, seguits pels de la Xina, el Pakistan i Bolívia.  Del total d'estrangers afiliats a la seguretat social a Catalunya, 275.546 són homes i 200.745 són dones.  La majoria de treballadors estrangers estan afiliats al règim general (84,15%) mentre que un 15,74% són autònoms i un 0,11% estan afiliats al sistema de treballadors del mar.  Al conjunt de l'Estat, el 2018 hi havia una mitjana de 1.992.849 afiliats estrangers, un nivell que es torna a situar a les xifres prèvies a la crisi econòmica.

Summary: Els estrangers afiliats a la seguretat social a Catalunya augmenten un 9,53% el 2018


L’Associació d’Usuaris de Bancs, Caixes i Assegurances d’Espanya (ADICAE) ha xifrat en més de dos milions de consumidors els afectats a Catalunya per les “clàusules abusives”. L’associació ha calculat un impacte en l’economia de les famílies d’entre 1.500 i 5.000 milions d’euros i ha recordat el dret dels consumidors a recuperar entre 750 i 2.500 euros per persona. L’entitat ha celebrat l’última resolució del Tribunal de Justícia de la Unió Europea (TJUE), que va obrir la porta a declarar “abusives” les clàusules d’obertura en els contractes hipotecaris. L’associació ha assegurat que és una “passa endavant” en la “consolidació” dels drets dels consumidors i “posa en dubte” les males pràctiques de les entitats davant “l’abús hipotecari”.  Així mateix, ha afirmat que la sentència qüestiona també les posicions “probanca” del Tribunal Suprem. Davant aquesta situació, ADICAE ha demanat als consumidors que “no renunciïn” als seus “drets” i ha assegurat que aquests han quedat reforçats pel TJUE.

Summary: ADICAE diu que més de dos milions de consumidors a Catalunya poden reclamar fins a 5.000 MEUR per "clàusules abusives"


L'AP-7 està tallada a la circulació entre Figueres i la Jonquera a causa del temporal Gloria. Hi ha neu sobretot en territori francès. A primera hora del matí, el Servei Català del Trànsit ha informat que es restringia el pas de camions en aquest punt, on era obligatori l'ús de cadenes, però posteriorment ha informat del tall de trànsit per a tot tipus de vehicles. A més, la pluja ha obligat a tallar quatre carreteres per inundacions. Es tracta de la C-31 a Ullà, la C-260 a Castelló d'Empúries, la GI-643 a Torroella de Montgrí i la GI 647 a Caldes de Malavella. També està tallada per la neu la C-153 entre l'Esquirol i Rupit i la C-38 a Molló. (Aquesta notícia actualitza l'anterior amb el mateix titular amb més dades) A més, és obligatori l'ús de cadenes a la C-17 al Túnel de Bracons, on es restringeix el pas de camions; a la C-59 i l'N-141c a Moià; a la GIV-5201 a Viladrau; a la T-330 a Arnes, i a la T-334 a Horta de Sant Joan.

Summary: ACTUALIZACIÓ:Tallada l'AP-7 entre Figueres i la Jonquera pel temporal Gloria